Aansoek oor wynverbod deur ‘eiebelang’ gedryf – minister(Foto: Vinpro/Facebook) Die minister van samewerkende regering en tradisionele sake, Nkosazana Dlamini-Zuma, sê dit sou nie prakties wees om die verkoop en vervoer van wyn, maar nie enige ander drank nie, toe te laat nie en dat die aansoek deur eiebelang gedryf word. Sy hou in hofstukke vol die verbod op alkohol is tydelik en dat deurlopende evaluering gedoen word om enige verandering in omstandighede in ag te neem. Die landbouorganisasie Saai se aansoek om die verbod op wyn ter syde te laat stel, word volgende week in die Pretoriase hooggeregshof aangehoor. Saai voer aan die herinstel van die drankverbod is arbitrêr en irrasioneel. Dlamini-Zuma sê nou in haar hofstukke daar is geen gronde vir Saai se bewering dat wyn anders as ander soorte drank hanteer moet word omdat dit nie tot misbruik ly nie en nie verantwoordelik is vir alkoholverwante trauma nie. “Die uitwerking van alkohol is dieselfde, of dit nou die gevolg van wyn of enige ander drank is. Om wyn dus toe te laat, maar nie ander soorte drank nie, sal nie die doel bereik om die las op alkoholverwante hospitaalopnames te verminder en dus lewens te red deur die gesondheidsorgstelsel te beskerm nie.” Nkosazana Dlamini-Zuma, minister van samewerkende regering en tradisionele sake. (Foto: Kopano Tlape/GCIS) Die minister voer aan Covid-19-gevalle in Suid-Afrika styg daagliks steeds skerp en dat een van die hindernisse vir die doeltreffende behandeling van Covid-19-pasiënte die feit was dat hospitale en ongevalle-afdelings oorval is deur alkoholverwante traumagevalle nadat die aanvanklike verbod opgehef is. Strenger maatreëls wat dadelik vrugte sou afwerp, moes dus ingestel word. Pres. Cyril Ramaphosa het die aankondiging oor die hernude verbod op ŉ Sondagaand gedoen, nadat drankwinkels ingevolge die afsonderingsregulasies reeds die voorafgaande Donderdag gesluit het. Daar was dus geen kans vir verbruikers om groot hoeveelhede drank te gaan koop nie. Dlamini-Zuma sê Saai vra nie dat die beperkings in die geheel hersien en ter syde gestel word nie, maar dat dit aangepas word om vir die verkoop en vervoer van wyn voorsiening te maak. Sy voer aan die applikante gee dus toe die verbod is rasioneel en dus regmatig. “Hulle vra dat ŉ uitsondering vir wyn gemaak word, terwyl die verbod geldig bly. “Die regering se verpligting is veel wyer. Hy het ŉ plig om alle Suid-Afrikaners se inkomste te ondersteun en lewens te red.” Dlamini-Zuma sê die vervaardiging en berg van drank word nie verbied nie en uitvoere, asook verspreiding en vervoer vir die doel van uitvoere, is steeds toelaatbaar. “Die uitvoermark vir wyn en ander drank is ŉ beduidende gedeelte van die bedryf en het nie enige bekende verband met ŉ verhoogde las op ons gesondheidsorgstelsel nie.” Sy sê die verbod is dus beperk tot dié aspekte van die bedryf wat druk op die gesondheidsorgstelsel en wetstoepassingsowerhede kon plaas. (Foto: Saai) “Die verbod op die verkoop van alkohol is as tydelike maatreël ingestel. Dit is een van verskeie maatreëls wat ingestel is om die infeksiekoers te verminder en om druk op die gesondheidsorgstelsel te verlaag. Dit werk saam met ander maatreëls, soos die aandklokreël en sosiale afstandhandhawing in openbare ruimtes. “Die opskort van drankverkope sal gereeld heroorweeg word terwyl die regering ook probeer om die lyding vir die ekonomie en indiwidue te beperk. “Die regering het geen behoefte om die verbod langer as nodig te laat geld nie.” Dlamini-Zuma het toegegee dat sy geen openbare insette voor die afkondiging gevra het nie, maar voer aan dat dit nie ŉ vereiste was nie. Sy vra dat die aansoek met koste van die hand gewys word.